ประกาศสำนักงานตำรวจแห่งชาติ เรื่อง ตั้งสถานีตำรวจภูธรตำบลในเขตพื้นที่ตำรวจภูธรจังหวัดสมุทรปราการ

ประกาศสำนักงานตำรวจแห่งชาติ
ประกาศสำนักงานตำรวจแห่งชาติ
เรื่อง ตั้งสถานีตำรวจภูธรตำบลในเขตพื้นที่ตำรวจภูธรจังหวัดสมุทรปราการ
 

ตามที่ได้มีพระราชกฤษฎีกาแบ่งส่วนราชการสำนักงานตำรวจแห่งชาติ
พ.ศ. ๒๕๔๘ กฎกระทรวงแบ่งส่วนราชการเป็นกองบังคับการ หรือส่วนราชการที่เรียกชื่ออย่างอื่นในสำนักงานตำรวจแห่งชาติ
พ.ศ. ๒๕๔๘ และประกาศสำนักงานตำรวจแห่งชาติ ว่าด้วยการกำหนดหน่วยงานและเขตอำนาจการรับผิดชอบหรือเขตพื้นที่การปกครองของส่วนราชการ
ซึ่งมีผลบังคับใช้ตั้งแต่วันที่ ๓๐ มิถุนายน พ.ศ. ๒๕๔๘ เป็นต้นไป ได้กำหนดให้สถานีตำรวจภูธรอำเภอบางพลี
จังหวัดสมุทรปราการ มีเขตอำนาจการรับผิดชอบหรือเขตพื้นที่การปกครอง จำนวน ๖ ตำบล นั้น

เนื่องจากปัจจุบันพื้นที่อำเภอบางพลี
จังหวัดสมุทรปราการ มีการจัดตั้งท่าอากาศยานสุวรรณภูมิ
ประกอบกับมีสภาพเปลี่ยนแปลงไปตามความเจริญของท้องถิ่นที่ขยายตัวอย่างรวดเร็ว จำนวนประชากรเพิ่มมากขึ้น
ส่งผลให้เจ้าหน้าที่ตำรวจไม่สามารถปฏิบัติหน้าที่รักษาความปลอดภัยในชีวิตและทรัพย์สินของประชาชน
ตลอดจนนักท่องเที่ยวที่มาใช้บริการท่าอากาศยานสุวรรณภูมิ และพื้นที่อื่น ๆ โดยรอบได้อย่างทั่วถึง
ซึ่งอาจทำให้เกิดปัญหาการก่ออาชญากรรมเพิ่มมากขึ้น ดังนั้น เพื่อเพิ่มประสิทธิภาพในการปฏิบัติหน้าที่รักษาความสงบเรียบร้อย
ความปลอดภัยในชีวิตและทรัพย์สินของประชาชน และนักท่องเที่ยวให้สูงขึ้น รวมทั้งเพื่อช่วยแบ่งเบาภาระความรับผิดชอบในพื้นที่ดังกล่าวข้างต้น
จึงสมควรตั้งสถานีตำรวจภูธรตำบลขึ้น

อาศัยอำนาจตามความในมาตรา
๖ แห่งพระราชกฤษฎีกาแบ่งส่วนราชการสำนักงานตำรวจแห่งชาติ พ.ศ. ๒๕๔๘ และคำสั่งสำนักนายกรัฐมนตรี
ที่ ๖๑/๒๕๔๘ ลงวันที่ ๑๔ มีนาคม พ.ศ. ๒๕๔๘ เรื่อง มอบหมายและมอบอำนาจให้รองนายกรัฐมนตรีและรัฐมนตรีประจำสำนักนายกรัฐมนตรีปฏิบัติราชการแทนนายกรัฐมนตรี
จึงออกประกาศไว้ ดังต่อไปนี้

ข้อ ๑ ให้ยกเลิกเขตอำนาจการรับผิดชอบหรือเขตพื้นที่การปกครองของสถานีตำรวจภูธรอำเภอบางพลี
เฉพาะสองตำบล ได้แก่ ตำบลราชาเทวะ และตำบลหนองปรือ อำเภอบางพลี จังหวัดสมุทรปราการ

ข้อ ๒ ให้จัดตั้งสถานีตำรวจภูธรตำบลขึ้น เรียกว่า
สถานีตำรวจภูธรตำบลราชาเทวะ ตั้งที่ทำการที่ตำบลราชาเทวะ
มีเขตอำนาจการรับผิดชอบหรือเขตพื้นที่การปกครองสองตำบล ได้แก่ ตำบลราชาเทวะ และตำบลหนองปรือ
อำเภอบางพลี จังหวัดสมุทรปราการ โดยให้อยู่ในความปกครองของตำรวจภูธรจังหวัดสมุทรปราการ

ข้อ ๓[๑] ประกาศฉบับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ประกาศ ณ วันที่ ๔ กรกฎาคม
พ.ศ. ๒๕๔๙
พลตำรวจเอก ชิดชัย วรรณสถิตย์
รองนายกรัฐมนตรี ปฏิบัติราชการแทน
นายกรัฐมนตรี
[เอกสารแนบท้าย]

๑.
บัญชีแสดงหน่วยงานและเขตอำนาจการรับผิดชอบหรือเขตพื้นที่การปกครอง
ของตำรวจภูธรจังหวัดสมุทรปราการ ตำรวจภูธรภาค ๑

(ดูข้อมูลจากภาพกฎหมาย)

























ภูวนนท์/ผู้จัดทำ
๒ กันยายน ๒๕๕๓

พัสสน/ผู้ตรวจ
๒๔ กุมภาพันธ์ ๒๕๕๔

[๑] ราชกิจจานุเบกษา เล่ม ๑๒๓/ตอนพิเศษ ๘๒ ง/หน้า ๑๘/๒๗ กรกฎาคม ๒๕๔๙